 NA RICHARD MUNGUTI JACQUE Maribe, mtangazaji wa zamani, anayekabiliwa na kesi ya mauaji Ijumaa, Desemba 15, 2023 alizirai na kushindwa kutembea uamuazi wa kesi inayomkabili pamoja na aliyekuwa mpenzi wake, Joseph Irungu almaarufu Jowie, ulipoahirishwa hadi Januari 26 mwaka ujao, 2023. Bi Maribe alitoka nje ya mahakama nambari 18 katika Mahakama Kuu ya Milimani, kisha akazirai alipokuwa akiteremka kwenye ngazi. Jacque alisaidiwa na watu wa familia kusimama lakini akaamua kuketi kwenye ngazi akilia, huku akiwa amejishika tumbo. Baada ya kuona hayo, mama yake pamoja na watu wengine wa familia waliangua kilio. Jacque alisaidiwa kutoka nje ya mahakama na kukaa ndani ya gari, watu wa familia, pamoja na Wakili Katwa Kigen anayemtetea wakifanya mkutano wa dharura. Alipopata nguvu, Jacque aliabiri gari aina ya Mercedez Benz na kufululiza kwa kasi na kutoweka. Baadhi ya waliofika kortini, ni pamoja na aliyekuwa mkurugenzi wa masuala ya mawasiliano Ikulu ya Nairobi, Dennis Itumbi. Hii ni mara ya pili kesi hiyo kuahirishwa kutokana na sababu sisizoepukika. Uamuzi wa ikiwa washukiwa hao wawili watafungwa au kauchiliwa huru uliahirishwa mara ya kwanza Oktoba 6,2023 Jaji Grace Nzioka alipougua na kupewa likizo. Akiahirisha uamuzi huo tena, Jaji Nzioka alifichua kwamba alipokea ushahidi uliotoweka katika kesi hiyo na upande wa mashtaka usiku wa Desemba 11, 2023 na hajapata muda wa kutosha kuuandaa. Maribe na Jowie wanaoshtakiwa kwa kumuua Monica Kimani mnamo Septemba 2018, walikuwa na matumaini kujua ikiwa wamepatikana na hatia ya kumuua Monica Kimani au la. Wakipatikana na hatia mahakama itawahukumu. Punde tu uamuzi huo ulipoahirishwa kwa mara ya pili, Maribe alizirai katika veranda huku akilia akiuliza “Nitapata haki lini? Kila wakati uamuzi katika kesi hii inaahirishwa bila sababu maalum.” Bi Maribe alisaidiwa kusimama na watu wa familia yake. Mtangazaji huyo wa zamani katika kituo kimoja cha televisheni nchini, alipelekwa nje ya mahakama kisha akaingizwa kwa gari muundo wa Mercedez Benz. Kesi hiyo ilipotajwa kwa njia ya mtandao na Jaji Nzioka anayehudumu katika Mahakama Kuu Naivasha alisema “samahani wote, sijamaliza kutayarisha uamuzi katika kesi hii. Nilipokea ushahidi katika kesi hii usiku wa Desemba 11, 2023 na sijauangalia na kuukagua ipasavyo.” Aidha, Jaji huyo alisema anahitaji muda wa kutosha kukagua ushahidi ili “atoe uamuzi unaoridhia na wa haki.” Jaji Nzioka alitwaa usukani wa kusikiza kesi hiyo kutoka kwa Jaji James Wakiaga aliyehamishwa kutoka kitengo cha kusikiza kesi za mauaji hadi kuamua kesi za biashara. Wawili hao walishtakiwa Oktoba 2018 na kuzuiliwa katika magereza ya Viwandani (Jowie) na Lang’ata (Maribe). Mahakama ilimwachilia Maribe kwa dhamana lakini Jowie akanyimwa hadi pale mashahidi fulani waliodai wanahofia maisha yao akiachiliwa kwa dhamana walipokamilisha kutoa ushahidi. Maiti ya Monica ilikutwa ndani ya bafu katika mtaa wa Kilimani akiwa amefungwa mikono na shingo imekatwa kwa kisu. Maji ya mfereji katika bafu ya Monica yalikuwa yamefunguliwa. Mashahidi waliofika kortini, walieleza mahakama Jowie ndiye alikuwa mtu wa mwisho kuonekana na Monica. Ushahidi mwingine ni kwamba Jowie alitumia gari la Maribe kuenda katika makazi ya Monica usiku alipouawa. Akiwa mtangazaji katika kituo cha televisheni, Maribe ndiye alipeperusha habari za mauaji ya Monica. Jaji Nzioka alielezwa kwamba Jowie alikuwa ameomba bastola ya jirani wa Maribe. Lakini wote wamejitenga na mauaji hayo wakisema hawakuhusika kamwe. Wawili hao wako nje kwa dhamana. Alipokumbana na mauti, Monica alikuwa ametua Nairobi kutoka Sudan Kusini ambapo alikuwa akifanya biashara.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  